Jimmy Hoffa

James Riddle ”Jimmy” Hoffa (14. helmikuuta 1913, Brazil, Indiana, Yhdysvallat – kadonnut 30. heinäkuuta 1975, Bloomfield Hills, Michigan, Yhdysvallat, julistettiin kuolleeksi 1982) oli vaikutusvaltainen yhdysvaltalainen ammattiyhdistysjohtaja, joka johti vuosikaudet kuljetusalan liittoa Teamstereitä. Hänet tunnetaan populaarikulttuurissa varsinkin selittämättömästä katoamisestaan.Biography of Jimmy Hoffa: Former President of the Teamsters.  Koska Hoffalla epäiltiin olleen yhteyksiä järjestäytyneeseen rikollisuuteen, on yleisesti arveltu, että hänet murhattiin ja ruumis kätkettiin tai hävitettiin.

 Nuoruus ja ensimmäinen lakko 
Hoffa syntyi Brazilin kaupungissa Indianassa hiilikaivosmiehen perheeseen. Hoffa oli seitsemänvuotias, kun hänen isänsä kuoli. Perhe muutti 1924 Detroitiin, ja Jimmy jätti koulun 14-vuotiaana. Hän työskenteli useita vuosia hyllyttäjänä ja varastomiehenä.

Hoffa liittyi työväenliikkeeseen jo teini-ikäisenä ja oli 19-vuotiaana vuonna 1932 järjestämässä ensimmäistä lakkoaan. Hän oli vihainen Krogerin työntekijöiden epäreilusta kohtelusta ja järjesti varastolla muiden työntekijöiden kanssa lakon, jonka he voittivat.

 Nousu Teamsters-järjestön johtoon 
Hoffa liittyi 1933 kuljetusalan Teamsters-ammattiliittoon, jossa hän yleni nopeasti. Hänestä tuli jo 1937 paikallisjaoston puheenjohtaja ja vuonna 1942 Michiganin osavaltion Teamsters-konferenssin puheenjohtaja.

Hoffa valittiin 1952 kansainvälisen Teamsters-järjestön varapuheenjohtajaksi, ja vuonna 1957 hän korvasi Dave Beckin järjestön johdossa. Hoffan alaisuudessa Teamsters kasvoi Yhdysvaltain suurimmaksi ammattiliitoksi, jossa oli parhaimmillaan noin 1,3 miljoonaa jäsentä. Hänet tunnettiin tiukkana neuvottelijana, ja hänen ansiostaan Yhdysvalloissa syntyi ensimmäinen kansallinen rahdinkuljettajien työehtosopimus. Vuonna 1964 solmittu sopimus yhdisti yli 400 000 rekkakuskia. Tämän jälkeen Hoffa pyrki saamaan myös lentoliikenteen ja muun kuljetuksen työntekijät liittoonsa, mikä huolestutti Yhdysvaltain hallitusta, joka pelkäsi mahdollisten lakkojen talousvaikutuksia.

 Vankeus ja vapautus 
Hoffan yhteyksistä mafiaan huhuttiin pitkään, minkä takia hän joutui Robert F. Kennedyn tutkinnan kohteeksi. Tämä valittiin 1955 senaatin tutkimuskomitean johtoon ja otti kohteeksi ammattiliittojen johtajien yhteydet rikollisjärjestöihin. Komitea kutsui 1957 Hoffan todistamaan Robert ja John F. Kennedyn edessä. Robertista tuli myöhemmin veljensä hallinnon oikeusministeri, ja hän otti tähtäimekseen Hoffan vangitsemisen.

Hoffa tuomittiin lopulta vankeuteen vuonna 1964, ja valituskierrosten jälkeen hänen 13 vuoden tuomionsa alkoi Lewisburgin liittovaltion vankilassa. Hänet oli tuomittu valamiehistön lahjomisesta, petoksesta ja salaliitosta. Hoffa ei kuitenkaan suostunut eroamaan Teamstersin johdosta, ja hän jatkoi järjestön puheenjohtajana vuoteen 1971. Richard Nixon kumosi Hoffan tuomion neljän vuoden istumisen jälkeen, mutta tämän joutui suostumaan olemaan erossa ammattiliittojen toiminnasta vuoteen 1980.

 Katoaminen 
Hoffa pyrki saamaan takaisin vallan liitossaan, mutta katosi vuonna 1975 jäljettömiin ravintolan pysäköintialueella Bloomfield Hillsin kaupungissa Detroitin esikaupunkialueella. Yleisesti on uskottu mafian surmanneen Hoffan, koska hänen väitetään olleen menossa tapaamaan Teamstersin virkamiestä ja entistä mafiahahmoa Anthony Provenzanoa ja Detroitin mafian jäsentä Anthony Giacalonea. Kumpikin on tosin myöhemmin kiistänyt mahdollisen tapaamisen.Anthony J. Giacalone, 82, Man Tied to Hoffa Mystery. The New York Times, 26.2.2001.  Vuonna 1982 Hoffa julistettiin virallisesti kuolleeksi.

Kaupunkitarinan mukaan Hoffan ruumis on muurattu New Jerseyssä sijaitsevan Giants Stadiumin betoniin tai kentän 10 jaardin linjalle, jossa sijaitsi ennen "kumpu". Toukokuussa 2006 FBI aloitti vihjeen perusteella Hoffan ruumiin etsinnät Detroitin lähellä sijaitsevalta hevostilalta. Etsinnät lopetettiin tuloksettomina. Myös television Myytinmurtajat Adam Savage ja Jamie Hyneman etsivät Hoffan ruumista, mutta eivät löytäneet sitä millään nykyaikaisella tekniikalla stadionilta. Stadion on sittemmin purettu vuonna 2010.

Viimeisin etsintäyritys Jimmy Hoffan ruumiin löytämiseksi tehtiin 17.–18. kesäkuuta 2013 pellolla Michiganissa. FBI päätti kaivaukset tuloksettomina.FBI will continue Michigan dig Wednesday in latest hunt for HoffaFBI digs for Jimmy Hoffa's body in Michigan field

 Yksityiselämä 
Hoffa oli naimisissa Josephine Poszywakin kanssa. He olivat menneet naimisiin 1936, ja he saivat kaksi lasta Barbara Annin ja Jamesin. Hoffan pojasta Jamesista tuli vuonna 1999 Teamstersin puheenjohtaja, jona hän toimi vuoteen 2022.

Elokuvat

Danny DeVito ohjasi Jimmy Hoffasta vuonna 1992 elämäkertaelokuvan Hoffa, jonka pääosassa oli Jack Nicholson.

Martin Scorsese ohjasi vuonna 2019 ensi-iltansa saaneen elokuvan The Irishman, jossa Al Pacinon näyttelemä Hoffa on yksi keskeisistä henkilöistä. Scorsesen elokuvassa Hoffan murhaaja on elokuvan päähenkilö Robert de Niron näyttelemä Frank Sheeran.

 Lähteet 

Luokka:Yhdysvaltalaiset ammattiyhdistysjohtajat
Luokka:Yhdysvaltalaiset kadonneet henkilöt
Luokka:Vuonna 1913 syntyneet
Luokka:Vuonna 1975 kuolleet
Luokka:Seulonnan keskeiset artikkelit